**BENDRA INFORMACIJA, SIEKIANT PRADĖTI VYKDYTI VAIZDO STEBĖJIMĄ**

Vaizdo stebėjimo kamerų įrengimas teisės aktais nėra draudžiamas. Taip pat joks Lietuvos teisės aktas nereglamentuoja atvejų, kai vaizdo stebėjimą vykdo fiziniai asmenys su verslu nesusijusiems tikslams. 2018 m. gegužės 25 d. pradėjus taikyti 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas) likviduotas Asmens duomenų valdytojų valstybės registras, todėl registruotis šiame registre ar ***gauti leidimą vaizdo įrenginių diegimui nebereikia***. Vaizdo stebėjimo kameros tiesiog turi būti įrengiamos ir naudojamos laikantis teisės aktų reikalavimų.

Vaizdo kamerų sistemų įsirengimo ir jų naudojimo ribojimo teisinius pagrindus nustato Lietuvos Respublikos civilinio kodekso (toliau – CK) 2.23 straipsnis. [CK 2.23 straipsnio](http://www.infolex.lt/ta/20799:ver5:str2.23) 1 dalyje nustatyta, kad fizinio asmens privatus gyvenimas neliečiamas; privataus gyvenimo pažeidimu laikomas neteisėtas įėjimas į asmens gyvenamąsias ir kitokias patalpas, aptvertą privačią teritoriją, neteisėtas asmens stebėjimas ir pan. (CK 2.23 straipsnio 2 dalis), o šios teisės pažeidimą sudaro asmens privataus gyvenimo stebėjimas ([CK 2.23 straipsnio](http://www.infolex.lt/ta/20799:ver5:str2.23) 4 dalis).

Teisę į fizinio asmens privataus gyvenimo neliečiamybę taip pat garantuoja Lietuvos Respublikos Konstitucija, Žmogaus teisių ir pagrindinių laisvių apsaugos konvencija (toliau – EŽTK), Europos Sąjungos pagrindinių teisių chartija, kiti Lietuvos Respublikos įstatymai  (Lietuvos Respublikos Asmens duomenų teisinės apsaugos įstatymas, Reglamentas).

Europos Sąjungos pagrindinių teisių chartijos (toliau – Chartija) 7 straipsnyje yra nustatyta, kad kiekvienas asmuo turi teisę į tai, kad būtų gerbiamas jo privatus ir šeimos gyvenimas, būsto neliečiamybė ir komunikacijos slaptumas. Chartijos 8 straipsnio 1 dalyje nustatyta, kad kiekvienas asmuo turi teisę į savo asmens duomenų apsaugą. Asmens duomenys turi būti tinkamai tvarkomi ir naudojami tik konkretiems tikslams ir tik atitinkamam asmeniui sutikus ar kitais įstatymo nustatytais teisėtais pagrindais. Kiekvienas turi teisę susipažinti su surinktais jo asmens duomenimis ir teisę į tai, kad jie būtų ištaisomi (Chartijos 8 straipsnio 2 ir 3 dalys).

Teisės į privatų gyvenimą apsauga yra įtvirtinta ir EŽTK 8 straipsnyje. Šio straipsnio 1 dalyje nustatyta, kad kiekvienas turi teisę į tai, kad būtų gerbiamas jo privatus ir šeimos gyvenimas, būsto neliečiamybė ir susirašinėjimo slaptumas. EŽTK 8 straipsnio 2 dalyje nustatyta, kad valstybės institucijos neturi teisės apriboti naudojimosi šiomis teisėmis, išskyrus įstatymų nustatytus atvejus ir, kai tai būtina demokratinėje visuomenėje valstybės saugumo, visuomenės saugos ar šalies ekonominės gerovės interesams, siekiant užkirsti kelią viešos tvarkos pažeidimams ar nusikaltimams, taip pat žmonių sveikatai ar moralei arba kitų asmenų teisėms ir laisvėms apsaugoti.

Europos Žmogaus Teisių Teismas (toliau – EŽTT), konstatavęs, kad suvaržymai susiję su „privataus gyvenimo ribojimais“ pagal Konvencijos 8 straipsnį, pirmiausia akcentavo svarbų bendrąjį principą, kad nors Konvencijos 8 straipsniu iš esmės siekiama apsaugoti individą nuo savavališko valdžios institucijų kišimosi, be šio negatyviojo įsipareigojimo, gali egzistuoti valstybės pozityviosios pareigos, neatskiriamos nuo veiksmingos privataus gyvenimo apsaugos. Šios pareigos gali apimti priemonių, skirtų užtikrinti pagarbą privačiam gyvenimui netgi individų tarpusavio santykių srityje, priėmimą (*Lietuvos Aukščiausiojo Teismo 2017 m. gruodžio 27 d.  nutartis civilinėje byloje Nr. e3K-3-472-916/2017*).

Lietuvos Respublikos Konstitucijos 22 straipsnyje nurodyta, kad žmogaus privatus gyvenimas neliečiamas; informacija apie privatų asmens gyvenimą gali būti renkama tik motyvuotu teismo sprendimu ir tik pagal įstatymą. Lietuvos Respublikos Konstitucijos 22 straipsnyje yra įtvirtintas žmogaus privataus gyvenimo neliečiamumas. Žmogaus teisė į privatumą apima asmeninio, šeimos ir namų gyvenimo, garbės ir reputacijos neliečiamumą, asmens fizinę ir psichinę neliečiamybę, asmeninių faktų slaptumą, draudimą skelbti gautą ar surinktą konfidencialią informaciją ir kt. Žmogaus teisė į privatumą nėra absoliuti. Pagal Konstituciją riboti konstitucines žmogaus teises ir laisves, taigi ir teisę į privatumą, galima, jeigu yra laikomasi šių sąlygų: tai daroma įstatymu; ribojimai yra būtini demokratinėje visuomenėje siekiant apsaugoti kitų asmenų teises bei laisves ir Konstitucijoje įtvirtintas vertybes, taip pat konstituciškai svarbius tikslus; ribojimais nėra paneigiama teisių ir laisvių prigimtis bei jų esmė; yra laikomasi konstitucinio proporcingumo principo (*Konstitucinio Teismo 2002 m. rugsėjo 19 d. nutarimas*).

Atsižvelgiant į tai, kas išdėstyta aukščiau, vykdant vaizdo stebėjimą turi būti užtikrinta nurodytų teisės aktų nuostatuose įtvirtinta asmens teisė į privataus gyvenimo neliečiamumą, o asmuo ketinantis vykdyti vaizdo stebėjimą turi  įrodyti, kad jo interesas vaizdo stebėjimo sistema siekti savo turto apsaugos yra svaresnis už kitų asmenų teisę į privataus gyvenimo apsaugą.

Asmens duomenų apsaugos principai taip pat reikalauja, kad prieš įsirengdamas vaizdo stebėjimo sistemą, duomenų tvarkytojas kritiškai įvertintų, ar ši priemonė, pirma, tinkama tikslui pasiekti, antra, adekvati ir būtina tam tikslui. Vaizdo stebėjimo priemonė turi būti pasirenkama tik tada, kai duomenų tvarkymo tikslas negali būti protingai pasiektas kitomis priemonėmis, kurios mažiau paveikia duomenų subjekto teises ir laisves. Pavyzdžiui, jei asmuo siekia apsaugoti turtą, vietoje vaizdo stebėjimo sistemų įdiegimo gali būti pastatyta tvora, įrengta apsauga, geresnis apšvietimas (žr. Europen Data Protection Board. Guidelines 3/2019 on processing of personal data through video devices (toliau – ir Vaizdo stebėjmo gairės). Adopted on 10 July 2019. 24, 25 punktai). Be to, surinkti duomenys negali būti saugomi ilgiau nei būtina. Duomenys paprastai turi būti automatiškai ištrinami po kelių dienų, ilgesni duomenų saugojimo terminai turi būti papildomai pagrįsti. Duomenų valdytojas turi tiksliai ir individualiai apibrėžti duomenų saugojimo terminus pagal konkretų tikslą (Vaizdo stebėjimo gairių 118, 119 punktai). Taip pat turi būti imamasi organizacinių ir techninių priemonių apsaugoti duomenis ir užtikrinti duomenų tvarkymo principų įgyvendinimą (Vaizdo stebėjimo gairių 121 punktas). Stebint vaizdą turi būti renkama tik tiek duomenų, kiek yra būtina tikslui, dėl kurių jie tvarkomi, pasiekti (BDAR 5 straipsnio 1 dalies c punktas) (*Klaipėdos apygardos teismo 2020 m. sausio 16 d.  sprendimas civilinėje byloje Nr. e2A-7-1092/2020*).

Kasacinio teismo yra konstatuota, kad <....> būtina atkreipti dėmesį į dar vieną byloje svarbų aspektą – gautų duomenų naudojimą, saugojimą, ištrynimą, nes ieškovė neturi praktinių galimybių tai kontroliuoti. Šiuo aspektu teisėjų kolegija pažymi, kad egzistuoja svari vaizdo stebėjimo sistemos valdytojo pareiga gerbti savo kaimynų ir kitų asmenų (patenkančių į stebimo atskiro įėjimo, laiptinės, automobilių stovėjimo aikštelės ir pan. sritį) teises. ES šalyse šios asmenų teisės ir interesai yra gerbiami nepriklausomai nuo duomenų apsaugos principų pagal bendrąsias civilinės teisės nuostatas, susijusias su asmeninių teisių, atvaizdo, šeimos gyvenimo ir privatumo sferos apsauga. Nurodytame kontekste ypatingas dėmesys skiriamas vaizdo įrangai nustatyti, pranešimams ir informacijai pateikti bei laiku ištrinti vaizdą (per kelias valandas), jei nėra įvykdyta įsilaužimo ar kitų nusikaltimų (*Lietuvos Aukščiausiojo Teismo 2015 m. birželio 26 d. nutartis civilinėje byloje Nr. 3K-3-430-415/2015*).

Pažymėtina, kad asmens duomenų tvarkymo tikslas yra svarbus siekiant įvertinti, ar Reglamentas iš esmės yra taikytinas vykdant vaizdo stebėjimą. Reglamento 2 straipsnio 2 dalies c punkte įtvirtinta, kad Reglamentas nėra taikomas asmens duomenų tvarkymui, kai asmens duomenis tvarko fizinis asmuo, užsiimdamas ***išimtinai asmenine ar namų ūkio veikla***. Pavyzdžiui, vykdant vaizdo stebėjimą pastato išorėje, jeigu į vaizdo stebėjimo lauką patenka tik asmens privati teritorija, Reglamentas yra netaikomas. Tačiau jeigu vaizdo stebėjimas yra vykdomas pastato išorėje ir į vaizdo stebėjimo lauką patenka vieša erdvė ar kito asmens privati teritorija, vykdomam vaizdo stebėjimui yra taikomos Reglamento nuostatos ir teisėtam vaizdo stebėjimui būtina bent viena iš Reglamento 6 straipsnio 1 dalyje nustatytų asmens duomenų teisėto tvarkymo sąlygų.

Siekiant vykdyti vaizdo stebėjimą pastato išorėje, kai į vaizdo stebėjimo lauką patenka ne tik privati teritorija, turi būti įvertinta duomenų valdytojo ir duomenų subjektų interesų pusiausvyra, vaizdo stebėjimas viešoje vietoje iš esmės turi būti paskutinė priemonė tikslui pasiekti, t. y., kai visos kitos priemonės yra išnaudotos, pavyzdžiui, siekiant apsaugoti turtą – gatvėje priešais namą statomą automobilį, pirmiausia turi būti pasitelkiamos kitos įmanomos priemonės šiam tikslui pasiekti – įrengiama signalizacija, ryškesnis apšvietimas automobilio statymo vietoje ar pan., ir tik šioms priemonėms nepasiteisinus turi būti svarstomas vaizdo stebėjimas. Pažymėtina, kad net vykdant vaizdo stebėjimą esant Reglamento 6 straipsnio 1 dalyje numatytai teisėtumo sąlygai, visada turi būti atsižvelgiama į duomenų kiekio mažinimo principą ir jeigu, pavyzdžiui, vaizdo stebėjimas vykdomas siekiant apsaugoti automobilį, kai kitos priemonės buvo neefektyvios, vaizdo stebėjimas turi būti vykdomas tik tuo atveju, kai automobilis faktiškai yra toje stovėjimo vietoje ir nutraukiamas iš karto, kai automobilis išvyksta, taip pat į vaizdo stebėjimo lauką turėtų patekti kaip įmanoma mažiau viešosios erdvės, t. y. stebimas turėtų būti tik automobilis, o ne ir šalia jo esanti teritorija.

Vykdant vaizdo stebėjimą bendro naudojimo patalpose ar teritorijoje (pvz., daugiabučio namo laiptinėje, automobilių stovėjimo aikštelėse), būtina ne tik viena iš Reglamento 6 straipsnio 1 dalyje nustatytų asmens duomenų tvarkymo sąlygų, bet taip pat turi būti atsižvelgiama ir į CK 4.75 straipsnio 1 dalį, kuris numato, kad „*Bendrosios dalinės nuosavybės teisės objektas valdomas, juo naudojamasi ir disponuojama bendraturčių sutarimu. Kai yra nesutarimas, valdymo, naudojimosi ir disponavimo tvarka nustatoma teismo tvarka pagal bet kurio iš bendraturčių ieškinį. Kol ginčas bus išspręstas, teismas ginčo objektui gali skirti administratorių*“ bei į CK 4.85 straipsnio 1 dalį, kuriame numatyta, kad „*Sprendimai dėl bendrojo naudojimo objektų valdymo ir naudojimo, taip pat dėl naujų bendrojo naudojimo objektų sukūrimo ir disponavimo jais klausimų priimami butų ir kitų patalpų savininkų balsų dauguma, jeigu įstatymuose nenustatyta kitaip. Kiekvieno buto ir kitų patalpų savininkas turi vieną balsą. Jeigu butas ar kita patalpa nuosavybės teise priklauso keliems savininkams, jiems jų susitarimu atstovauja vienas asmuo, kuris turi vieną balsą*“. Taigi, jei pirmiau minimo sprendimo, vadovaujantis CK 4.85 straipsnio nustatyta tvarka, nėra, vaizdo stebėjimas bendrojo naudojimo patalpose ar daugiabučio gyvenamojo namo teritorijoje negalėtų būti vykdomas. Pažymėtina ir tai, kad prieš patenkant į patalpas ar teritoriją, kurioje vykdomas vaizdo stebėjimas, turi būti aiškiai ir tinkamai pateikiama informacija apie vykdomą vaizdo stebėjimą (Reglamento 13 straipsnis).

Jei vaizdo stebėjimą vykdyti siekia daugiabučio gyvenamojo namo savininkų bendrija (toliau – Bendrija), tai siekdama teisėtai įsirengti vaizdo stebėjimo kameras bendrojo naudojimo patalpose ir (ar) namo teritorijoje, taip pat kai vaizdo stebėjimą siekiama vykdyti tenkinant ne visų daugiabučio namo ar kitos paskirties pastato (pastatų) savininkų, o tik jų dalies poreikius, turi būti priimtas daugiabučio gyvenamojo namo patalpų savininkų daugumos sprendimas pagal Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo 12 straipsnio 1 dalį arba pagal to paties straipsnio 2 dalį. Jei tokio sprendimo nėra, vaizdo stebėjimas negalėtų būti vykdomas.

Vaizdo stebėjimo kamera turi būti įrengiama taip, kad atsižvelgiant į vaizdo stebėjimo tikslą: vaizdo stebėjimas būtų vykdomas ne didesnėje teritorijos dalyje, negu tai yra būtina, būtų renkama ne daugiau vaizdo duomenų, negu tai yra būtina.

Informacija parengta remiantis Valstybinės duomenų apsaugos inspekcijos puslapyje <https://vdai.lrv.lt/> esančia informacija, gairėmis, rekomendacijomis.